Statens vegvesen har en rekke målepunkter som teller trafikk på veiene i Fana. Tallene for såkalt årsdøgnstrafikk (ÅDT) viser at antallet biler på strekningen Nesttun-Lagunen nådde en topp i fjor. Til tross for Bybanen, har det aldri vært flere biler på strekningen.

- Folks vaner kan endre seg, og det kan være vanskelig å gi noen forklaring. Vår jobb er å samle disse tallene, som brukes til å lage egne indekser for trafikken i fylket og på landsbasis. Dette brukes som et verktøy for eksempel til å planlegge trafikksikring, sier Mahmoud Ebrahimi ved geodataseksjonen i Statens vegvesen.

Klikk her for å se årsdøgstrafikken ved alle tellepunktene i Fana.

På dette kartet kan du se hvor alle tellepunktene er plassert.

På Fanavegen ved Skjold passerte gjennomsnittlig 19999 biler per døgn i 2015, noe som er rekordhøyt. Trafikken tok seg kraftig opp gjennom året, og var nesten 2000 biler høyere i november enn i januar.

På tellepunktet Skjoldskiftet nord, som ligger omtrent der du passerer Midtun skole, var årsdøgnstrafikken i fjor 28545, en økning på 594 biler per døgn sammenlinket med 2014. Også dette er det høyeste målte tallet på strekningen i perioden 2008-2015.

Sank da Bybanen kom

Statistikken viser en kraftig reduksjon i trafikken i Skjoldskiftet etter at Bybanen åpnet til Nesttun i 2010. (Fra 28511 til 24954 fra 2010 til 2011). Dette hang sammen med at Fanavegen var stengt i flere måneder.

I årene etterpå har trafikken økt fra år til år, og er nå tilbake litt høyere enn før bybaneåpningen.

Litt nærmere Nesttun minker trafikken, siden en stor del av trafikken tar av til Nesttuntunnelen eller mot Midtun. På målepunktet "Hardangerkrysset sør", som ligger på Nesttunvegen mellom rundkjøringen i Skjoldskiftet og rundkjøringen ved kommunehuset/Birkeland kirke, var årsdøgntrafikken 12604.

Også dette var en økning sammenliknet med 2014, men trafikken har vært høyere her tidligere. I 2008 var 14083 biler registrert på Nesttunvegen. Andelen tunge kjøretøyer gjennom Nesttun har også gått jevnt og trutt nedover. Tallene viser at 1115 tunge kjøretøy passerte på Nesttunvegen i 2008, mens "bare" 706 lastebiler passerte i fjor.

Reduksjon på Lagunen

Tallene viser også at Bybanen ikke har klart å begrense trafikken inn og ut av Lagunen-området. Tellepunktet Lagunen har vist økt trafikk etter at Bybanen åpnet dit i 2013, men hadde i fjor for første gang en liten reduksjon. Punktet på rv 580, rett nord for Lagunen-rundkjøringene, er Fanas desidert travleste målepunkt, med 46003 passeringer per døgn i 2015.

Trafikken inn og ut av Lagunen har steget med 3,9 prosent siden 2012, året før bybaneåpningen.

LES FLERE: NYHETER